**Projektas**

**LIETUVOS RESPUBLIKOS ŽEMĖS ŪKIO MINISTRAS**

**ĮSAKYMAS**

**DĖL LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „NEGAMYBINĖS INVESTICIJOS, SUSIJUSIOS SU BIOLOGINĖS ĮVAIROVĖS, BUVEINIŲ, KRAŠTOVAIZDŽIŲ ATKŪRIMU IR IŠSAUGOJIMU“ ĮGYVENDINIMO TAISYKLIŲ PATVIRTINIMO**

2024 m. d. Nr. 3D-

Vilnius

Vadovaudamasis 2021 m. gruodžio 2 d. Europos Parlamento ir Tarybos reglamento (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su paskutiniais pakeitimais, padarytais 2023 m. vasario 15 d. Komisijos deleguotuoju reglamentu (ES) 2023/813, Lietuvos žemės ūkio ir kaimo plėtros 2023–2027 m. strateginiu planu, patvirtintu 2022 m. lapkričio 21 d. Europos Komisijos įgyvendinimo sprendimu Nr. C(2022) 8272, įgyvendindamas Lietuvos Respublikos Vyriausybės 2020 m. lapkričio 25 d. nutarimo Nr. 1322 „Dėl pasirengimo administruoti Europos Sąjungos lėšas ir jų administravimo“ 3.1.1 papunktį ir vykdydamas Lietuvos žemės ūkio ir kaimo plėtros 2023–2027 metų strateginio plano administravimo taisykles, patvirtintas Lietuvos Respublikos žemės ūkio ministro 2023 m. vasario 24 d. įsakymu Nr. 3D-102 „Dėl Lietuvos žemės ūkio ir kaimo plėtros 2023–2027 metų strateginio plano administravimo taisyklių patvirtinimo“,

t v i r t i n u Lietuvos žemės ūkio ir kaimo plėtros 2023–2027 metų strateginio plano intervencinės priemonės „Negamybinės investicijos, susijusios su biologinės įvairovės, buveinių, kraštovaizdžių atkūrimu ir išsaugojimu“ įgyvendinimo taisykles (pridedama).

Žemės ūkio ministras

PATVIRTINTA

Lietuvos Respublikos žemės ūkio ministro

2024 m. d. įsakymu Nr. 3D-

**LIETUVOS ŽEMĖS ŪKIO IR KAIMO PLĖTROS 2023–2027 METŲ STRATEGINIO PLANO INTERVENCINĖS PRIEMONĖS „NEGAMYBINĖS INVESTICIJOS, SUSIJUSIOS SU BIOLOGINĖS ĮVAIROVĖS, BUVEINIŲ, KRAŠTOVAIZDŽIŲ ATKŪRIMU IR IŠSAUGOJIMU“ ĮGYVENDINIMO TAISYKLĖS**

**I SKYRIUS**

**BENDROSIOS NUOSTATOS**

1. Lietuvos žemės ūkio ir kaimo plėtros 2023–2027 metų strateginio plano intervencinės priemonės „Negamybinės investicijos, susijusios su biologinės įvairovės, buveinių, kraštovaizdžių atkūrimu ir išsaugojimu“ įgyvendinimo taisyklės (toliau – Taisyklės) parengtos vadovaujantis:

1.1. 2021 m. gruodžio 2 d. Europos Parlamento ir Tarybos reglamentu (ES) 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su paskutiniais pakeitimais, padarytais 2023 m. vasario 15 d. Komisijos deleguotuoju reglamentu (ES) 2023/813;

1.2. Europos Parlamento ir Tarybos reglamentu (ES) 2021/2116 dėl bendrosios žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, su paskutiniais pakeitimais, padarytais 2022 m. birželio 16 d. Komisijos deleguotuoju reglamentu (ES) Nr. 2022/1408;

1.3. 2021 m. gruodžio 21 d. Komisijos įgyvendinimo reglamentu (ES) 2022/128, kuriuo nustatomos Europos Parlamento ir Tarybos reglamento (ES) Nr. 2021/2116 taikymo taisyklės dėl mokėjimo agentūrų ir kitų įstaigų, finansų valdymo, sąskaitų patvirtinimo, patikrų, užstatų ir skaidrumo, su visais pakeitimais;

1.4. Lietuvos žemės ūkio ir kaimo plėtros 2023–2027 metų strateginiu planu, patvirtintu 2022 m. lapkričio 21 d. Europos Komisijos sprendimu C(2022) 8272 (toliau – Strateginis planas);

1.5. Lietuvos Respublikos Vyriausybės 2004 m. kovo 15 d. nutarimu Nr. 276 „Dėl Bendrųjų buveinių ar paukščių apsaugai svarbių teritorijų nuostatų patvirtinimo“;

1.6. Lietuvos Respublikos Vyriausybės 2020 m. lapkričio 25 d. nutarimu Nr. 1322 „Dėl pasirengimo administruoti Europos Sąjungos lėšas ir jų administravimo“;

1.7. Lietuvos Respublikos Vyriausybės 2023 m. balandžio 5 d. nutarimu Nr. 218 „Dėl valstybės institucijų ir įstaigų, savivaldybių ir kitų juridinių asmenų, atsakingų už Lietuvos žemės ūkio ir kaimo plėtros 2023–2027 metų strateginio plano įgyvendinimą, paskyrimo“;

1.8. Lietuvos žemės ūkio ir kaimo plėtros 2023–2027 metų strateginio plano administravimo taisyklėmis, patvirtintomis Lietuvos Respublikos žemės ūkio ministro 2023 m. vasario 24 d. įsakymu Nr. 3D-102 „Dėl Lietuvos žemės ūkio ir kaimo plėtros 2023–2027 metų strateginio plano administravimo taisyklių patvirtinimo“ (toliau – Administravimo taisyklės).

2. Taisyklės nustato paramos teikimo ir administravimo tvarką pagal Strateginio plano intervencinę priemonę „Negamybinės investicijos, susijusios su biologinės įvairovės, buveinių, kraštovaizdžių atkūrimu ir išsaugojimu“ (toliau – intervencinė priemonė). Taisyklės taikomos pareiškėjams, rengiantiems ir teikiantiems paramos paraiškas, paramos gavėjams, įgyvendinantiems projektus, kuriems skirta parama pagal intervencinę priemonę, taip pat institucijoms, atliekančioms paramos paraiškų administravimą, projektų įgyvendinimo priežiūrą. Paramos teikimo ir administravimo tvarka, kurios nereglamentuoja Taisyklės, nustatyta Administravimo taisyklėse.

**II SKYRIUS**

**SĄVOKOS**

3. Taisyklėse vartojami sutrumpinimai ir sąvokos:

3.1. **kaimo vietovė** – viensėdis, kaimas, miestelis, miestas ar kita gyvenamoji vietovė, kurios gyventojų skaičius neviršija 6 tūkst.;

3.2. **kontrolės laikotarpis** – laikotarpis nuo galutinio mokėjimo prašymo pateikimo dienos iki paramos paraiškos vykdyti veiklą pagal Strateginio plano klimatui, aplinkai ir gyvūnų gerovei naudingos sistemos (toliau – ekologinė sistema) „Kompleksinė pievų ir šlapynių priežiūros schema“ veiklą „EB svarbos natūralių pievų, šlapynių bei rūšių buveinių tvarkymas“ patvirtinimo dienos, per kurį tikrinama, kaip paramos gavėjas laikosi paramos paraiškoje nustatytų įsipareigojimų;

3.3. **Žemės ūkio ministerijos informacinė sistema** (toliau – ŽŪMIS) – prie Lietuvos Respublikos žemės ūkio ministerijos valdymo srities priskirtų institucijų ir įstaigų teikiamų paslaugų informacinė sistema;

3.4. **žemės ūkio valda** (toliau – valda)– žemės ūkio veiklos ar alternatyviosios veiklos subjekto plėtojamos žemės ūkio veiklos ir (ar) alternatyviosios veiklos gamybos vienetų visuma, susijusi bendrais teisiniais, technologiniais ir ekonominiais santykiais;

3.5.  **žemės ūkio veikla**–žemės ūkio augalų ir ūkinių gyvūnų auginimas, įskaitant ūkinių gyvūnų laikymą, žemės ūkio produktų gamyba, įskaitant derliaus nuėmimą, melžimą, ūkinių gyvūnų veisimą, taip pat žemės ūkio paskirties žemės laikymas tokios būklės, kad ji būtų tinkama ganyti arba dirbti be jokios parengiamosios veiklos.

4. Kitos Taisyklėse vartojamos sąvokos suprantamos taip, kaip jos apibrėžtos Lietuvos Respublikos saugomų teritorijų įstatyme, Administravimo taisyklėse ir kituose Taisyklių 1 punkte nurodytuose teisės aktuose.

**III SKYRIUS**

**TIKSLAI IR POREIKIAI**

5. Intervencinė priemonė atitinka bendrosios žemės ūkio politikos tikslą – prisidėti prie biologinės įvairovės nykimo sustabdymo, gerinti ekosistemų funkcijas ir išsaugoti buveines bei kraštovaizdžius.

6. Intervencinė priemonė prisideda prie nacionalinių žemės ūkio ir kaimo plėtros poreikių įgyvendinimo:

6.1. gerinti biologinės įvairovės būklę žemės ūkio naudmenose, taikant tvarias žemės ūkio

praktikas;

6.2. saugoti biologinės įvairovės apsaugos požiūriu vertingus agrarinio kraštovaizdžio elementus.

**IV SKYRIUS**

**PARAMOS FORMA IR REMIAMA VEIKLA**

7. Pagal intervencinę priemonę parama teikiama dotacijos forma, kompensuojant paramos gavėjo faktiškai patirtas tinkamas finansuoti išlaidas.

8. Pagal intervencinę priemonę remiama veikla, susijusi su biologinės įvairovės išsaugojimu ir ekosistemų subalansuotu funkcionavimu, žemės ūkio veikla užsiimančius arba siekiančius užsiimti subjektus skatinant tvarkyti apleistas natūralias ir pusiau natūralias pievas bei šlapynes (teritorijas, kuriose ekstensyvi žemės ūkio veikla anksčiau vyko, tačiau šiuo metu yra nutraukta), atkuriant palankią jų būklę ir sudarant sąlygas saugomoms rūšims bei natūralioms buveinėms išlikti.

Pagal intervencinę priemonę atkuriamos ir saugomos rūšių buveinės – meldinių nendrinukių (*Acrocephalus paludicola)*, balinio vėžlio (*Emys orbicularis)*, kraujalakinio melsvio (*Maculinea teleius)*, niūriaspalvio auksavabalio (*Osmoderma barnabita)*, šiaurinio auksinuko (*Lycaena helle)*, auksuotosios šaškytės (*Euphydryas aurinia*), plikažiedžio linlapio (*Thesium ebracteatum)*, stulgio (*Gallinago media)*, paprastojo griciuko (*Limosa limosa)*, raudonkojo tuliko (*Tringa totanus)*, didžiosios kuolingos (*Numenius arquata)* ir Europos Bendrijos (toliau – EB) svarbos natūralios buveinės – 6530 Miškapievių, 5130 Kadagynų, 9070 Medžiais apaugusių ganyklų, 2330 Nesusivėrusių žemyninių smiltpievių, 6120 Karbonatinių smėlynų pievų, 6210 Stepinių pievų, 6230 Rūšių turtingų briedgaurynų, 6410 Melvenynų.

9. Veikla turi būti vykdoma kaimo vietovėje.

**V SKYRIUS**

**GALIMI PAREIŠKĖJAI**

10. Pareiškėjai gali būti fiziniai ir juridiniai asmenys, kurių valda ar jos dalis patenka į Valstybinės saugomų teritorijų tarnybos prie Aplinkos ministerijos (toliau – VSTT) nustatytų EB svarbos natūralių ir pusiau natūralių saugomų rūšių buveinių plotų sluoksnį.

11. Paramos besikreipiantys fiziniai asmenys turi būti ne jaunesni kaip 18 metų amžiaus.

12. Paramos gavėjo įsipareigojimų arba teisių, susijusių su parama, perleidimas ar perėmimas atliekamas Administravimo taisyklėse nustatyta tvarka.

**VI SKYRIUS**

**TINKAMUMO GAUTI PARAMĄ SĄLYGOS IR REIKALAVIMAI**

13. Paramos paraiškų tinkamumo skirti paramą vertinimas atliekamas Administravimo taisyklėse nustatyta tvarka.

14. Pareiškėjas laikomas tinkamu gauti paramą, jei atitinka šias tinkamumo gauti paramą sąlygas ir reikalavimus:

14.1. paramos paraiška atitinka bendrąsias tinkamumo sąlygas ir reikalavimus, nurodytus Administravimo taisyklių 124.1–124.6, 124.9, 124.15–124.16, 124.18–124.19 ir 124.21 papunkčiuose, ir nepatenka į Administravimo taisyklių 125.1–125.3 papunkčiuose nurodytas paramą ribojančias sąlygas;

14.2. pareiškėjas savo vardu, kaip valdos valdytojas, yra įregistravęs valdą Lietuvos Respublikos žemės ūkio ir kaimo verslo registre Lietuvos Respublikos žemės ūkio ir kaimo verslo registro nuostatuose, patvirtintuose Lietuvos Respublikos Vyriausybės 2002 m. rugpjūčio 27 d. nutarimu Nr. 1351 „Dėl Lietuvos Respublikos žemės ūkio ir kaimo verslo registro įsteigimo ir jo nuostatų patvirtinimo“, nustatyta tvarka;

14.3. pareiškėjo pagal šią veiklą tvarkomi plotai patenka į meldinių nendrinukių *(Acrocephalus paludicola)*, balinio vėžlio *(Emys orbicularis)*, kraujalakinio melsvio *(Maculinea teleius)*, niūriaspalvio auksavabalio *(Osmoderma barnabita)*, šiaurinio auksinuko *(Lycaena helle)*, auksuotosios šaškytės *(Euphydryas aurinia)*, plikažiedžio linlapio *(Thesium ebracteatum)*,stulgio *(Gallinago media)*, paprastojo griciuko *(Limosa limosa)*, raudonkojo tuliko *(Tringa totanus)*, didžiosios kuolingos *(Numenius arquata)* buveines ir EB svarbos natūralių buveinių – 6530 Miškapievių, 5130 Kadagynų, 9070 Medžiais apaugusių ganyklų, 2330 Nesusivėrusių žemyninių smiltpievių, 6120 Karbonatinių smėlynų pievų, 6210 Stepinių pievų, 6230 Rūšių turtingų briedgaurynų, 6410 Melvenynų teritorijas, atvaizduotas viešai VĮ Žemės ūkio duomenų centro interneto svetainėje, adresu http://zuikvc.maps.arcgis.com/home/index.html pagal VSTT pateiktus duomenis;

14.4. pareiškėjas, teikdamas paramos paraišką, turi nurodyti pagal remiamą veiklą numatomą (-us) sutvarkyti saugomos (-ų) rūšies (-ių) buveinės (-ių) ir (arba) EB svarbos natūralios (-ių) buveinės (-ių) teritorijos (-ų) plotą (-us);

14.5. tvarkomas vientisas ne mažesnis kaip 0,5 ha saugomų rūšių ir (arba) buveinių plotas, kuris iki paramos paraiškos pateikimo nebuvo deklaruojamas paramai gauti pagal Strateginio plano ekologinės sistemos „Kompleksinė pievų ir šlapynių priežiūros schema“ veiklą „EB svarbos natūralių pievų, šlapynių bei rūšių buveinių tvarkymas“, ir kuriame identifikuotos EB svarbos natūralios buveinės arba saugomų rūšių buveinės, kurioms gresia išnykimas, kaip numatyta Taisyklių 8 punkte;

14.6. kartu su paramos paraiška pateiktas gamtotvarkos darbų poreikio aprašymas, parengtas pagal Taisyklių priede nustatytą formą. Gamtotvarkos darbų poreikio aprašymas turi būti suderintas su Saugomų teritorijų direkcija, kurios veiklos teritorijoje yra numatomas sutvarkyti plotas. Derinimo procedūrų atlikti nereikia, kai gamtotvarkos darbų poreikio aprašymą rengia Saugomų teritorijų direkcija, kurios veiklos teritorijoje yra numatomas sutvarkyti plotas. Gamtotvarkos darbų poreikio aprašyme kiekvienam tvarkomam plotui, patenkančiam į natūralių buveinių ir (arba) saugomų rūšių buveinių teritorijas, turi būti numatyti faktiškai reikalingi atlikti darbai, jų poreikis, kiekiai ir planuojamos įsigyti investicijos;

14.7. kartu su gamtotvarkos darbų poreikio aprašymu turi būti parengtos ir su paramos paraiška pateiktos plotų, kuriuose įgyvendinamas projektas, ribos skaitmeniniu SHAPE formatu, nurodant žemės sklypo (-ų) kadastro numerį (-ius), kontrolinį (-ius) žemės sklypo (-ų) numerį (-ius).

**VII SKYRIUS**

**ĮSIPAREIGOJIMAI**

15. Pareiškėjas prisiima šiuos įsipareigojimus:

15.1. pareiškėjas turi prisiimti bendruosius įsipareigojimus, nurodytus Administravimo taisyklių 170.4, 170.7–170.8, 170.10–170.15 papunkčiuose;

15.2. nekeisti projekto įgyvendinimo vietos ir sąlygų nuo sprendimo skirti paramą priėmimo dienos iki kontrolėslaikotarpio pabaigos;

15.3. neparduoti ir kitaip neperleisti kitam asmeniui turto, į kurį investuojama paramos lėšomis, nuo sprendimo skirti paramą priėmimo dienos iki kontrolėslaikotarpio pabaigos;

15.4. paramos paraiškoje arba pridedamuose dokumentuose, arba pagal Nacionalinės mokėjimo agentūros prie Žemės ūkio ministerijos (toliau – Agentūra) paklausimą pateiktuose dokumentuose pateikti teisingą informaciją;

15.5. per 24 mėnesių laikotarpį nuo sprendimo skirti paramą priėmimo dienos sutvarkyti saugomų buveinių ir saugomų rūšių buveinių plotus atlikdamas gamtotvarkos darbų poreikio aprašyme numatytus darbus;

15.6. įvykdęs Taisyklėse nustatytus reikalavimus ir baigęs įgyvendinti projektą (pateikęs Agentūrai galutinį mokėjimo prašymą, kurio sudėtinė dalis yra galutinė projekto įgyvendinimo ataskaita), pareiškėjas įsipareigoja 2 metus su tais pačiais plotais dalyvauti Strateginio plano ekologinės sistemos „Kompleksinė pievų ir šlapynių priežiūros schema“ veikloje „EB svarbos natūralių pievų, šlapynių bei rūšių buveinių tvarkymas“, artimiausiu paraiškų priėmimo laikotarpiu teikdamas Paramos už žemės ūkio naudmenas ir kitus plotus bei ūkinius gyvūnus paraišką pagal Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisykles, patvirtintas Lietuvos Respublikos žemės ūkio ministro 2023 m. vasario 20 d. įsakymu Nr. 3D-92 „Dėl Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklių patvirtinimo“ (galimas iki 5 proc. ploto nuokrypis nuo įsipareigoto sutvarkyti ploto).

Teikdamas Paramos už žemės ūkio naudmenas ir kitus plotus bei ūkinius gyvūnus paraišką, pareiškėjas buvusius netinkamus paramai plotus, kuriuos pavertė tinkamais plotais tiesioginėms išmokoms gauti, pats arba padedamas seniūnijos darbuotojo nurodo ir aprašo išankstinius kontrolinių žemės sklypų ribų pasikeitimus ir (arba) naudmenų sluoksnio pakeitimus Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklių nustatyta tvarka.

Pareiškėjas pagal šią intervencinę priemonę gali dalyvauti su ne mažesniu kaip 0,5 ha tvarkomu plotu, tačiau siekdamas atitikti Strateginio plano ekologinės sistemos „Kompleksinė pievų ir šlapynių priežiūros schema“ veiklos „EB svarbos natūralių pievų, šlapynių bei rūšių buveinių tvarkymas“ reikalavimus, Paramos už žemės ūkio naudmenas ir kitus plotus bei ūkinius gyvūnus paraiškoje pagal šią veiklą turės deklaruoti ne mažesnį kaip 1 ha plotą, sudarytą iš ne mažesnių kaip 0,1 ha ploto laukų. Siekdamas atitikti Strateginio plano ekologinės sistemos „Kompleksinė pievų ir šlapynių priežiūros schema“ veiklos „EB svarbos natūralių pievų, šlapynių bei rūšių buveinių tvarkymas“ mažiausią tinkamą paramai plotą (ne mažesnį kaip 1 ha), pareiškėjas turi teisę pagal šią intervencinę priemonę gamtotvarkos darbais sutvarkytus plotus deklaruoti kartu su kitais pareiškėjo valdomais tinkamais paramai pagal Strateginio plano ekologinės sistemos „Kompleksinė pievų ir šlapynių priežiūros schema“ veiklą „EB svarbos natūralių pievų, šlapynių bei rūšių buveinių tvarkymas“ plotais.

**VIII SKYRIUS**

**PARAMOS DYDIS**

16. Didžiausia paramos suma vienam projektui − 70 000 Eur (septyniasdešimt tūkstančių eurų).

17. Didžiausias paramos intensyvumas − 100 proc. tinkamų finansuoti išlaidų (paramos dydis skaičiuojamas atsižvelgiant į tinkamas finansuoti projekto išlaidas be pridėtinės vertės mokesčio (toliau − PVM). Mažiausias paramos intensyvumas − 20 proc. tinkamų finansuoti išlaidų (išskyrus atvejus, kai pareiškėjas prašo ar sutinka dėl mažesnio paramos intensyvumo taikymo).

**IX SKYRIUS**

**TINKAMOS IR NETINKAMOS FINANSUOTI IŠLAIDOS**

18. Projekto įgyvendinimo trukmė turi būti nurodyta paramos paraiškoje ir negali viršyti 24 mėnesių laikotarpio nuo sprendimo skirti paramą priėmimo dienos.

19. Projekto išlaidų tinkamumo finansuoti vertinimas ir viešosios paramos intensyvumo nuo tinkamų finansuoti išlaidų nustatymas atliekamas Administravimo taisyklių nustatyta tvarka.

20. Projekto išlaidos turi atitikti bendruosius reikalavimus, nurodytus Administravimo taisyklių 113, 114 punktuose ir 124.15, 124.18–124.19, 170.5 papunkčiuose.

21. Tinkamos finansuoti išlaidos turi būti numatytos gamtotvarkos darbų poreikio aprašyme, kaip numatyta Taisyklių 14.6 papunktyje.

22. Tinkamomis finansuoti pripažįstamos išlaidos:

22.1. sumedėjusios augalijos (įskaitant invazinius augalus) pašalinimo ir sutvarkymo darbai;

22.2. žolinės augalijos (įskaitant ir invazinius augalus) pašalinimo ir sutvarkymo darbai;

22.3. kelmų frezavimo darbai;

22.4. pašalintos sumedėjusios ir žolinės augalijos išvežimo darbai;

22.5. ganyklų tvorų įrengimas plotuose, kuriuose iki šiol nebuvo ganyklų, arba ganyklų statiniai yra sunykę;

22.6. elektrinio piemens ir jo komponentų įsigijimo išlaidos;

22.7. naujų seklių kūdrų vėžlių buveinėse pievose ir ganyklose iki 0,1 ha įrengimas;

22.8. bendrosios išlaidos. Finansuojama bendrųjų išlaidų dalis gali būti ne daugiau kaip 10 proc. kitų tinkamų finansuoti projekto išlaidų vertės be PVM ir ne didesnė kaip 1 800 Eur (vienas tūkstantis aštuoni šimtai eurų). Projekto viešinimo išlaidos turi būti patirtos vadovaujantis Suteiktos paramos iš EŽŪFKP lėšų pagal Lietuvos žemės ūkio ir kaimo plėtros 2023–2027 metų strateginį planą viešinimo taisyklėmis, patvirtintomis Lietuvos Respublikos žemės ūkio ministro 2023  m. kovo 31 d.  įsakymu Nr. 3D-201 „Dėl Suteiktos paramos iš EŽŪFKP lėšų pagal Lietuvos žemės ūkio ir kaimo plėtros 2023–2027 metų strateginį planą viešinimo taisyklių patvirtinimo“.

23. Netinkamos finansuoti išlaidos:

23.1. nesusijusios su remiama veikla ir neįvardytos Taisyklių 22 punkte;

23.2. nurodytos Administravimo taisyklių 130.8 ir 130.10 papunkčiuose;

23.3. investicijos į turtą, kurio valdymo (naudojimo) teisė pareiškėjui apribota, t. y. turtas areštuotas;

23.4. melioracijos sistemų įrengimas ir (ar) rekonstrukcija;

23.5. technikos įsigijimas;

23.6. statinių statyba ir (arba) rekonstrukcija, išskyrus ganyklų tvoras;

23.7. didesnių nei 0,1 ha kūdrų įrengimas;

23.8. gilių, be seklių, lėkštų pakrančių, kūdrų įrengimas;

23.9. PVM, kurį paramos gavėjas pagal Lietuvos Respublikos pridėtinės vertės mokesčio įstatymą turi ar galėtų turėti galimybę įtraukti į PVM atskaitą (net jei tokio PVM paramos gavėjas į atskaitą neįtraukė).

**X SKYRIUS**

**PARAMOS PARAIŠKŲ TEIKIMO IR VERTINIMO TVARKA**

24. Paramos paraiškos forma skelbiama Agentūros interneto svetainėje adresu: www.nma.lt.

25. Paramos paraiškos Agentūrai teikiamos pasirašytos kvalifikuotu elektroniniu parašu, siunčiant jas elektroniniu paštu paraiskos@nma.lt, arba teikiamos naudojantis ŽŪMIS pranešimų siuntimo funkcionalumu (ŽŪMIS meniu punktas „Pranešimai“) Administravimo taisyklėse nustatyta tvarka.

26. Pareiškėjas per vieną paramos paraiškų teikimo etapą gali pateikti tik vieną paramos paraišką.

27. Paramos paraiškų pildymas, registravimas ir vertinimas atliekamas Administravimo taisyklių nustatyta tvarka.

28. Paramos paraiškoms atrankos kriterijai netaikomi.

29. Projektai finansuojami pagal regionams taikomas Europos žemės ūkio fondas kaimo plėtrai (toliau – EŽŪFKP) ir bendrojo finansavimo įnašo normas:

29.1. Sostinės regionui taikoma 80 proc. EŽŪFKP įnašo norma;

29.2. Vidurio ir vakarų Lietuvos regionui taikoma 85 proc. EŽŪFKP įnašo norma.

30. Intervencinei priemonei taikomas projekto priskyrimo regionams principas – pagal projekto įgyvendinimo vietą (tuo atveju, jeigu projektas įgyvendinamas abiejuose regionuose, priskiriama tam regionui, kuriame planuojama didžioji dalis projekto investicijų).

**XI SKYRIUS**

**PARAMOS PARAIŠKŲ TVIRTINIMAS**

31.Projektų atrankos komitetas nesudaromas. Agentūra, įvertinusi paramos paraiškas ir vadovaudamasi paraiškų vertinimo rezultatais, priima sprendimą dėl paramos skyrimo ar neskyrimo. Sprendimas dėl paramos skyrimo arba neskyrimo įforminamas ir apie jį pareiškėjai informuojami Administravimo taisyklėse nustatyta tvarka.

32. Pareiškėjas tampa paramos gavėju, kai priimamas sprendimas skirti paramą. Paramos sutartis nesudaroma.

**XII SKYRIUS**

**MOKĖJIMO PRAŠYMO TEIKIMO, ADMINISTRAVIMO IR PARAMOS IŠMOKĖJIMO TVARKA**

33. Paramos gavėjas po kiekvieno projekto įgyvendinimo etapo, kaip numatyta paramos paraiškoje, Agentūrai pateikia užpildytą mokėjimo prašymą, kuriame deklaruoja patirtas išlaidas.

34. Mokėjimo prašymai kartu su pridedamais dokumentais turi būti užpildyti lietuvių kalba ir pateikti per ŽŪMIS, asmeniškai ar per įgaliotą asmenį (juridiniai asmenys dokumentus per ŽŪMIS gali teikti tik per įgaliotą fizinį asmenį).

35. Paramos gavėjas gali pateikti iki dviejų mokėjimo prašymų.

36. Baigęs įgyvendinti projektą, paramos gavėjas teikia Agentūrai galutinį mokėjimo prašymą, kurio sudėtinė dalis yra galutinė projekto įgyvendinimo ataskaita.

37. Mokėjimo prašymai teikiami, administruojami ir paramos lėšos išmokamos Administravimo taisyklėse nustatyta tvarka.

38. Paramos lėšos paramos gavėjams pagal intervencinę priemonę išmokamos šiais būdais:

38.1. išlaidų kompensavimo, kai paramos gavėjas deklaruoja patirtas ir apmokėtas išlaidas, kartu su mokėjimo prašymu pridėdamas išlaidų pagrindimo ir apmokėjimo įrodymo dokumentus, Administravimo taisyklių 199 punkte nustatyta tvarka;

38.2. sąskaitų apmokėjimo, kai paramos gavėjas deklaruoja patirtas, bet dar neapmokėtas išlaidas, Administravimo taisyklių 218–219 punktuose nustatyta tvarka.

39. Paramos gavėjui taikomas paramos lėšų išmokėjimo būdas (-ai) nurodomas paramos paraiškoje ir nustatomas (-i) sprendime skirti paramą. Į vieną mokėjimo prašymą negalibūti įtrauktos projekto išlaidos, kurioms apmokėti taikomi abu Taisyklių 38 punkte nurodyti išlaidų apmokėjimo būdai.

40. Parama mokama už sutvarkytą plotą, ne didesnį nei nurodytas paramos paraiškoje ir nustatytą patikros vietoje metu.

**XIII SKYRIUS**

**SANKCIJOS**

41. Netinkamai įgyvendinančiam (įgyvendinusiam) projektą pareiškėjui ar paramos gavėjui gali būti taikomos Europos Sąjungos ir Lietuvos Respublikos teisės aktuose numatytos sankcijos. Gali būti taikomos tokios sankcijos: paramos dydžio sumažinimas, paramos neskyrimas, reikalavimas grąžinti visą ar dalį išmokėtos paramos, kitos poveikio priemonės dėl su gauta arba prašoma parama susijusių įsipareigojimų nevykdymo ir (arba) nustatytų reikalavimų nesilaikymo.

42. Detali sankcijų apskaičiavimo ir taikymo tvarka nustatyta Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikoje, patvirtintoje Lietuvos Respublikos žemės ūkio ministro 2023 m. vasario 14 d. įsakymu Nr. 3D-80 „Dėl Sankcijų už teisės aktų nuostatų pažeidimus įgyvendinant Lietuvos žemės ūkio ir kaimo plėtros 2023–2027 metų strateginio plano intervencines priemones taikymo metodikos patvirtinimo“.

43. Jeigu paramos gavėjas baigęs įgyvendinti projektą (Agentūrai pateikęs galutinį mokėjimo prašymą, kurio sudėtinė dalis yra galutinė projekto įgyvendinimo ataskaita) artimiausiu Paramos už žemės ūkio naudmenas ir kitus plotus bei ūkinius gyvūnus paraiškų priėmimo laikotarpiu nepateikia paramos paraiškos ir nedalyvauja Strateginio plano ekologinės sistemos „Kompleksinė pievų ir šlapynių priežiūros schema“ veikloje „EB svarbos natūralių pievų, šlapynių bei rūšių buveinių tvarkymas“ pagal Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisykles, susigrąžinama visa išmokėta paramos suma.

44. Jeigu paramos gavėjas baigęs įgyvendinti projektą (Agentūrai pateikęs galutinį mokėjimo prašymą, kurio sudėtinė dalis yra galutinė projekto įgyvendinimo ataskaita) artimiausiu Paramos už žemės ūkio naudmenas ir kitus plotus bei ūkinius gyvūnus paraiškų priėmimo laikotarpiu pateikė paramos paraišką vykdyti veiklą pagal Strateginio plano ekologinės sistemos „Kompleksinė pievų ir šlapynių priežiūros schema“ veiklą „EB svarbos natūralių pievų, šlapynių bei rūšių buveinių tvarkymas“, tačiau paramos paraiškoje nurodė daugiau kaip 5 proc. mažesnį plotą, parama susigrąžinama už nedeklaruotą pagal veiklą įsipareigotą plotą.

**XIV SKYRIUS**

**BAIGIAMOSIOS NUOSTATOS**

45. Projektų įgyvendinimo priežiūra ir tikrinimas, apskundimo tvarka ir skundų nagrinėjimas atliekamas Administravimo taisyklių nustatyta tvarka.

46. Pasikeitus Taisyklėse nurodytiems teisės aktams, tiesiogiai taikomos naujos šių teisės aktų nuostatos.

\_\_\_\_\_\_\_\_\_\_\_\_\_\_\_\_\_

Lietuvos žemės ūkio ir kaimo plėtros 2023–2027 metų strateginio plano intervencinės priemonės „Negamybinės investicijos, susijusios su biologinės įvairovės, buveinių, kraštovaizdžių atkūrimu ir išsaugojimu“ įgyvendinimo taisyklių

priedas

**(Gamtotvarkos darbų poreikio aprašymo forma)**

**GAMTOTVARKOS DARBŲ POREIKIO APRAŠYMAS**

\_\_\_\_\_\_\_\_\_\_\_\_

 (data)

*Trumpas saugomos rūšies ar natūralios buveinės būklės konkrečiame plote aprašymas, nurodant, kodėl situacija laikytina bloga ir kokio pokyčio tikimasi atlikus gamtotvarkos darbus, kita aktuali informacija*

|  |
| --- |
|  |

*Numatomi atlikti gamtotvarkos darbai, planuojamos investicijos, jų poreikis, kiekiai ir kt. Nurodoma pagal saugomą rūšį ir (arba) buveinę*

|  |
| --- |
| **Saugomos rūšies buveinės / EB svarbos natūralios buveinės pavadinimas:**<...> |
| Nr. | Gamtotvarkos darbai / investicijos | Kontrolinis žemės sklypo numeris | Lauko numeris | Sklypo kadastro numeris | Saugomos teritorijos pavadinimas *(jeigu patenka)* | Gamtotvarkos darbų atlikimo sąlygos (darbų laikas, naudotina technika, vengtinos rizikos, darbų parametrai) ir (arba) investicijų aprašymas | Tvarkomo ploto numeris schemoje | Kiekis (ha, m., vnt.) |
| 1. | Sumedėjusios augalijos (įskaitant invazinius augalus) pašalinimo ir sutvarkymo darbai |  |  |  |  |  |  |  |
| 2. | Žolinės augalijos (įskaitant ir invazinius augalus) pašalinimo ir sutvarkymo darbai |  |  |  |  |  |  |  |
| 3. | Kelmų frezavimo darbai |  |  |  |  |  |  |  |
| 4. | Pašalintos sumedėjusios ir žolinės augalijos išvežimo darbai |  |  |  |  |  |  |  |
| 5. | Ganyklų tvorų įrengimas plotuose, kuriuose iki šiol nebuvo ganyklų, arba ganyklų statiniai yra sunykę |  |  |  |  |  |  |  |
| 6. | Elektrinis piemuo ir jo komponentai |  |  |  |  |  |  |  |
| 7. | Naujų seklių kūdrų vėžlių buveinėse pievose ir ganyklose iki 0,1 ha įrengimas |  |  |  |  |  |  |  |

TVARKYMO DARBŲ/INVESTICIJŲ ĮRENGIMO SCHEMA

M:10 000

**Gamtotvarkos darbų poreikio aprašymo rengėjas**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_ *(pareigų pavadinimas)*   *(parašas) (vardas, pavardė)*

Rengėjo kontaktinė informacija:

  *(telefonas, elektroninis paštas)*

**Su projektuojamomis priemonėmis susipažinau ir sutinku**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_

 *(pareiškėjo ar įgalioto asmens parašas, vardas pavardė)* *(data)*

**Suderinta:**

**Saugomų teritorijų direkcijos pavadinimas** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_ *(įgalioto asmens pareigų pavadinimas)*  *(parašas) (vardas, pavardė) (data)*